CELEX: 
Language: fi
Date: 2021-06-10 00:00:00
Title: KOMISSION TÄYTÄNTÖÖNPANOASETUS (EU) …/…, erityisestä menettelystä työajoneuvoiksi sertifioitujen mutta muina kuin työajoneuvoina rekisteröityjen raskaiden hyötyajoneuvojen tunnistamiseksi ja korjausten tekemiseksi valmistajan vuotuisiin keskimääräisiin hiilidioksidipäästöihin kyseisten ajoneuvojen huomioon ottamiseksi

KOMISSION TÄYTÄNTÖÖNPANOASETUS (EU) …/…,
            
            
               annettu 10.6.2021,
            
            
               erityisestä menettelystä työajoneuvoiksi sertifioitujen mutta muina kuin työajoneuvoina rekisteröityjen raskaiden hyötyajoneuvojen tunnistamiseksi ja korjausten tekemiseksi valmistajan vuotuisiin keskimääräisiin hiilidioksidipäästöihin kyseisten ajoneuvojen huomioon ottamiseksi
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon hiilidioksidipäästönormien asettamisesta uusille raskaille hyötyajoneuvoille ja Euroopan parlamentin ja neuvoston asetusten (EY) N:o 595/2009 ja (EU) 2018/956 sekä neuvoston direktiivin 96/53/EY muuttamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1242
                  1
                ja erityisesti sen 2 artiklan 3 kohdan,
            
            
            
               sekä katsoo seuraavaa:
            
            
               (1)Jotta voidaan tunnistaa sellaiset raskaat hyötyajoneuvot, jotka on sertifioitu työajoneuvoiksi mutta joita ei ole rekisteröity työajoneuvoina, on aiheellista käyttää tietoja, jotka valmistajat ja jäsenvaltiot ovat raportoineet asetuksen (EU) 2018/956 mukaisesti.
            
            
               (2)Jotta voidaan ratkaista eroavuudet asetuksen (EU) 2018/956 mukaisesti raportoiduissa sertifiointeja ja rekisteröintejä koskevissa tiedoissa, jäsenvaltioille ja valmistajille olisi annettava mahdollisuus esittää huomioita ja tarvittaessa antaa uusia tietoja aiemmin raportoitujen tietojen korjaamiseksi.
            
            
               (3)On tarpeen, että valmistajien vuotuisiin keskimääräisiin hiilidioksidipäästöihin sovellettavat korjaukset, jotka aiheutuvat työajoneuvoiksi sertifioiduista mutta muina kuin työajoneuvoina rekisteröidyistä raskaista hyötyajoneuvoista, ovat oikeasuhteisia ja varoittavia, jotta voidaan kannustaa tietojen asianmukaiseen ja huolelliseen käsittelyyn ja välttää kyseisten ajoneuvojen hiilidioksidipäästöjen virheellinen kohdentaminen joko tahallisuudesta tai huolimattomuudesta johtuen. 
            
            
               (4)Jos komissio katsoo, että ajoneuvo olisi pitänyt rekisteröidä työajoneuvona, sen olisi korjattava jäsenvaltioiden raportoimat tiedot ja pidettävä ajoneuvoa työajoneuvona asetuksen (EU) 2019/1242 2 artiklan 3 kohdan soveltamiseksi.
            
            
               (5)Näin ollen laskettaessa valmistajan keskimääräisiä hiilidioksidipäästöjä väärin luokiteltujen raskaiden hyötyajoneuvojen hiilidioksidipäästöt määritellään työajoneuvoja koskevien käyttöprofiilien perusteella, jolloin ne ovat suuremmat kuin tavaroiden toimittamiseen käytettäviä ajoneuvoja koskevien käyttöprofiilien perusteella määritellyt hiilidioksidipäästöt ja siten valmistajan kannalta vähemmän suotuisat kuin siinä tapauksessa, että ajoneuvot olisi alun perin sertifioitu asianmukaisesti tavaroiden toimittamiseen käytettäviksi ajoneuvoiksi.
            
            
               (6)Tässä asetuksessa säädetyt toimenpiteet ovat ilmastonmuutoskomitean lausunnon mukaiset,
            
            
               ON HYVÄKSYNYT TÄMÄN ASETUKSEN:
            
            
               1 artikla 
               Työajoneuvoiksi sertifioitujen mutta muina kuin työajoneuvoina rekisteröityjen raskaiden hyötyajoneuvojen tunnistaminen
            
            
               1.Komissio laatii valmistajan asetuksen (EU) 2018/956 5 artiklan mukaisesti raportoimien tietojen perusteella luettelon raskaista hyötyajoneuvoista, jotka on sertifioitu asetuksen (EU) 2019/1242 2 artiklan 3 kohdassa tarkoitetuiksi työajoneuvoiksi mutta joita ei ole rekisteröity työajoneuvoina jäsenvaltioiden asetuksen (EU) 2018/956 4 artiklan mukaisesti raportoimien tietojen perusteella.
            
            
               2.Komissio toimittaa asetuksen (EU) 2018/956 4 artiklan 2 kohdassa tarkoitetuille toimivaltaisille viranomaisille ja valmistajan asetuksen (EU) 2018/956 5 artiklan 2 kohdan mukaisesti nimeämille yhteyspisteille 1 kohdassa tarkoitetun luettelon asiaankuuluvat osat.
            
         
         
            
               3.Valmistajat ja toimivaltaiset viranomaiset voivat kuukauden kuluessa 2 kohdan mukaisen luettelon vastaanottamisesta toimittaa komissiolle tarkennuksia asetuksen (EU) 2018/956 4 ja 5 artiklan mukaisesti ilmoitettujen tietojen oikeellisuudesta.
            
            
               4.Komissio arvioi 1 kohdassa tarkoitetun raskaiden hyötyajoneuvojen luettelon 3 kohdan mukaisesti toimitettujen tarkennusten, osapuolten esittämien näkemysten ja mahdollisten lisätutkimusten perusteella sen jälkeen, kun se on vastaanottanut tarkennukset tai kun 3 kohdassa säädetty kuukauden määräaika on päättynyt.
            
            
               5.Jos komissio katsoo 4 kohdassa tarkoitetun arvioinnin perusteella, että 1 kohdan mukaisesti tunnistetut raskaat hyötyajoneuvot on asianmukaisesti rekisteröity muiksi kuin työajoneuvoiksi, se tekee korjauksia valmistajan vuosittaisiin keskimääräisiin hiilidioksidipäästöihin 2 artiklan mukaisesti kyseisten ajoneuvojen huomioon ottamiseksi. 
            
            
               6.Komissio voi kyseisten ajoneuvojen teknisten ominaisuuksien perusteella korvata alkuperäisen raportin perusteella annetun työajoneuvon sertifioinnin sertifioimalla saman raskaan hyötyajoneuvon asetuksen (EU) 2017/2400 liitteessä I olevassa taulukossa 1 esitettyyn ajoneuvoryhmään 4, 5, 9 tai 10, jonka valmistaja määrittelee uudelleen ajoneuvon teknisten ominaisuuksien mukaisesti. Tällaisessa tapauksessa komissio ei tee korjauksia valmistajan vuotuisiin keskimääräisiin hiilidioksidipäästöihin 2 artiklan mukaisesti kyseisten ajoneuvojen huomioon ottamiseksi, mutta ajoneuvot otetaan huomioon määritettäessä valmistajan hiilidioksidipäästöjä asetuksen (EU) 2019/1242 säännösten mukaisesti, erityisesti silloin, kun valmistaja on toteuttanut toimenpiteet, joita voidaan kohtuudella odottaa ajoneuvon ilmoittamiseksi asianmukaisesti työajoneuvoksi ilmoituksen tekohetkellä saatavilla olevien tietojen perusteella.
            
            
               7.Jos komissio katsoo 4 kohdassa tarkoitetun arvioinnin perusteella, että 1 kohdan mukaisesti tunnistetut raskaat hyötyajoneuvot olisi pitänyt rekisteröidä työajoneuvoiksi, se korjaa jäsenvaltion asetuksen (EU) 2018/956 4 artiklan mukaisesti raportoimat tiedot ja ilmoittaa tietojen korjaamisesta jäsenvaltiolle, jossa kyseiset raskaat hyötyajoneuvot on rekisteröity.
            
            
            
               2 artikla 
               Keskimääräisten hiilidioksidipäästöjen korjaaminen  
            
            
               Jos 1 artiklan 5 kohdan säännöksiä vastaavia raskaita hyötyajoneuvoja tunnistetaan, valmistajan vuotuiset keskimääräiset hiilidioksidipäästöt korjataan seuraavasti:
            
            
               (avgCO2sg)corr  = (Vsg x avgCO2sg + ∑v CO2Vv ) / (Vsg + Vocsg), 
            
            
            
               jossa
            
            
               avgCO2sg on asetuksen (EU) 2019/1242 liitteessä I olevassa 2.2 kohdassa määritellyt valmistajan keskimääräiset hiilidioksidipäästöt;
            
            
               Vsg on ajoneuvojen alaryhmään sg kuuluvien valmistajan uusien raskaiden hyötyajoneuvojen lukumäärä lukuun ottamatta työajoneuvoja asetuksen (EU) 2019/1242 4 artiklan a alakohdan mukaisesti 
            
            
                ∑v on kaikkia ajoneuvojen alaryhmään sg kuuluvia valmistajan uusia raskaita hyötyajoneuvoja edustava summa 1 artiklan 5 kohdan säännösten mukaisesti
            
            
               CO2Vv on työajoneuvon v kaikkien käyttöprofiilien, kuormitusten ja polttoainetyyppien eri yhdistelmien osalta asetuksen (EU) 2018/956 mukaisesti raportoitujen hiilidioksidipäästöjen keskiarvo (g/tkm);
            
            
               Vocsg on ajoneuvojen alaryhmään sg kuuluvien valmistajan uusien raskaiden hyötyajoneuvojen summa 1 artiklan 5 kohdan mukaisesti.
            
            
               Valmistajan keskimääräiset hiilidioksidipäästöt avgCO2sg korvataan valmistajan korjatuilla keskimääräisillä hiilidioksidipäästöillä (avgCO2sg)corr asetuksen (EU) 2019/1242 soveltamiseksi.
            
            
               3 artikla 
               Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
         
         
            
               Tehty Brysselissä 10.6.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 198, 25.7.2019, s. 202.